Virallinen lehti nro C 323 , 21/10/1998 s. 0059



KIRJALLINEN KYSYMYS E-0631/98 komissiolle esittäjä(t): Friedhelm Frischenschlager (ELDR) (9. maaliskuuta 1998) Aihe: EU-hankkeet naisten työllistämiseksi Kuinka paljon Euroopan komissio on myöntänyt varoja (ESR, EMOTR:n tuki- ja ohjausosa) vuodeksi 1998 ja suunnitellut myöntävänsä vuodeksi 1999 työmarkkina- ja työllisyysaloitteisiin? Pyydän erittelemään eri kategoriat, kuten koulutus, rakenteiden parantaminen jne. Kuinka monta prosenttia näistä määrärahoista on tarkoitettu erityisesti naisten työllistämishankkeisiin? Pyydän erittelemään myös nämä kategorioittain. Kuinka monta itävaltalaista naisten työllistämishanketta on esitetty komissiolle (PO V, VI, XVI) vuosina 1996 ja 1997? Mikä on hyväksyttyjen itävaltalaisten hankkeiden ja muiden jäsenvaltioiden hyväksyttyjen hankkeiden välinen suhde? Kuinka monta itävaltalaista hanketta on hyväksytty, kuinka monta on hylätty, ja kuinka moni hanke on vielä arviointivaiheessa? Mitkä olivat yleisimmät syyt itävaltalaisten hankkeiden hylkäämiseen? Kuinka paljon tukea myönnettiin vuosina 1996 ja 1997, ja kuinka suuria olivat tosiasialliset maksut naisia koskevissa hankkeissa? Kuinka pitkä on hakemusasiakirjojen jättämisen ja hankkeiden hyväksymisen tai hylkäämisen välillä kuluva aika keskimäärin? Kuinka pitkä on hankkeiden hyväksymisen ja luvattujen määrärahojen tosiasiallisen maksamisen välillä kuluva aika keskimäärin? Komission jäsenen Pádraig Flynnin komission puolesta antama vastaus (14. toukokuuta 1998) Seuraavat näkökohdat koskevat yhteisön työllisyysaloitetta (Employment). Yhteisön työllisyysaloitteen NOW -toimintaohjelmaan (Uusien mahdollisuuksien avautuminen naisille) on varattu 496 miljoonaa ecua (vuoden 1996 hintatason mukaan) koko yhteisöä varten vuosiksi 1994-1999. Ohjelma keskittyy toimenpiteisiin, joiden tarkoituksena on lisätä naisten toimimista ammatissa, vähentää työttömyyttä ja parantaa yleisesti naisten asemaa työmarkkinoilla. Ohjelman toteutuksen ensimmäisessä vaiheessa on rahoitettu yhteensä noin 750 NOW -hanketta kaikissa jäsenvaltioissa. Tähän mennessä on toisessa vaiheessa vuosina 1997-1999 valittu toteutettaviksi lähes 1000 hanketta koko yhteisön alueella. Työllisyysaloitteen puitteissa sovitun toimintaohjelman mukaan Itävalta saa yhteisön tukea 5 840 000 ecua NOW -ohjelmasta vuosina 1995-1999. Yhteisön tuki Itävallalle oli 1 230 000 ecua vuonna 1996, 1 290 000 ecua vuonna 1997, 1 340 000 ecua vuonna 1998 ja 1 400 000 ecua vuonna 1999. Ensimmäisessä hankkeiden toteuttamisvaiheessa vuosina 1995-1997 on aloitettu 16 itävaltalaista NOW -hanketta. Toisessa vaiheessa on valittu 18 NOW -hanketta toteutettaviksi vuosina 1998-1999. Hankkeiden pituus vaihtelee 18 kuukaudesta kolmeen vuoteen. ¨Naisten ja miesten yhtäläisten mahdollisuuksien edistämisen¨ painopistealueen osuus tavoitteessa 3 on noin 17,5 %. Tämän prosenttiluvun perusteella arvioidaan vuonna 1996 käytetyn noin 12 500 000 ecua ja vuonna 1997 noin 16 700 000 ecua naisten hankkeisiin. ESR:n avustukset maksetaan maksusitoumuksina valtiovarainministeriöön Wieniin, eikä siksi ole tällä hetkellä saatavissa olevien tietojen perusteella mahdollista ilmoittaa tarkemmin todellisia naisten hankkeisiin käytettyjä rahamääriä. Ei myöskään voida antaa lausuntoja siitä, miten pitkä aika on kulunut tiettyyn hankkeeseen tarkoitettujen rahojen myöntämisen ja maksamisen välillä. Yleisesti voidaan sanoa, että vaikka Itävallan erillisessä kolmostavoitteen ohjelma-asiakirjassa erityisiä varoja on varattu ¨naishankkeisiin¨ painopisteohjelmassa ¨Naisten ja miesten yhtäläisten mahdollisuuksien edistäminen¨, naiset hyötyvät kaikista toimenpiteistä myös muissa painopisteohjelmissa (työntekijöiden tukeminen rakennemuutoksissa, pitkäaikaistyöttömien, ikääntyvien ja syrjäytymisvaarassa olevien integrointi, vammaisten sopeutumista edistävä toiminta ja nuorten työelämään siirtymisen tukeminen). Sama koskee ESR:n tukea tavoitteissa 1, 2, 4 ja 5b. Vuonna 1997 esimerkiksi pätevöitymis- ja työllistämishankkeisiin (tavoite 3) osallistuneista Itävallassa 50 % oli naisia. Muilta painopistealueilta ei voida erikseen yksilöidä erityisiä ¨naishankkeita¨. Yksityiskohtaisia tietoja yksittäisten hankkeitten hyväksymisestä, hylkäämisestä, arvioinnista ja rahoituksesta on pyydettävä Itävallan viranomaisilta, sillä komissio ei puutu asioihin hanketasolla.